*Järjestyssäännöt ovat voimassa kouluaikana, koulun alueella, koulun järjestämissä tilaisuuksissa ja koulun retkillä. Niissä asioissa, joita ei erikseen mainita, noudatetaan yleistä lainsäädäntöä ja hyviä tapoja.*

**ASEMAN KOULUN JÄRJESTYSSÄÄNNÖT**

Jokaisella oppilaalla on oikeus saada opetussuunnitelman mukaista opetusta. Jokaisella oppilaalla on velvollisuus osallistua opetukseen, jollei hänelle ole siitä väliaikaisesti myönnetty vapautusta.

**1§ Käyttäydyn ystävällisesti, olen reilu ja rehellinen**

- Jokaisella on oikeus tuntea itsensä henkisesti ja fyysisesti turvatuksi. Koulussa ei sallita koulukiusaamista eikä henkistä tai fyysistä väkivaltaa. Kiusaamisesta ilmoitetaan heti opettajalle.

- Toisia ihmisiä autetaan, kehutaan ja kannustetaan. Jokainen edistää omalla toiminnallaan muiden turvallisuutta ja viihtyisyyttä.

- Koulussa tervehditään ja käytetään asiallista kieltä. Kouluun tulevia vieraita kohdellaan ystävällisesti.

- Koulun yhteisissä tilaisuuksissa ja koulua edustettaessa toimitaan annettujen erityisohjeiden mukaisesti, ja tilaisuuksissa käyttäydytään erityisen hyvin.

- Koulussa pukeudutaan asiallisesti. Sisällä ei käytetä päähinettä. Päällysvaatteet jätetään naulakoihin oppituntien ajaksi.

**2§ Turvaan opiskelu- ja työrauhan**

- Oppitunneille saavutaan ajoissa opiskeluvälineet mukana ja kotitehtävät tehtynä.

- Jokaisella on oikeus häiriöttömään työskentelyyn: oppilaalla oppimiseen, opettajalla opettamiseen, muulla henkilöstöllä työnsä tekemiseen.

- Puheenvuorot pyydetään viittaamalla, toisten päälle ei puhuta.

- Opettajalla on oikeus ottaa haltuunsa esine tai aine, jolla oppilas häiritsee opetusta tai oppimista.

- Oppitunnit päättää opettaja.

- Päivänavaukset ja kuulutukset kuunnellaan hiljaa ja tehtäviä tekemättä.

**3§ Kunnioitan omaa, toisten ja koulun omaisuutta**

- Jokaisella on oikeus oman omaisuutensa koskemattomuuteen.

- Yksityisomaisuus on koulussa omistajansa vastuulla.

- Jokaisella on velvollisuus käsitellä koulukiinteistöä ja koulun kalusteita huolellisesti.

- Oppikirjat ja opiskeluvälineet pidetään hyvässä kunnossa. Oppikirjat ovat koulun omaisuutta ja ne palautetaan koululle.

- Oppituntien jälkeen huolehditaan siitä, että luokka on siistinä seuraavaa oppituntia varten.

- Aiheutetusta vahingosta on heti ilmoitettava rehtorille tai opettajalle.

- Jokainen on tahallisesti aiheuttamastaan vahingosta korvausvelvollinen.

**4§ Teen välitunnista mukavan tauon**

- Sisällä ja ulkona liikutaan rauhallisesti, koulupäivän aikana ei ajella polkupyörällä tai moottoriajoneuvolla.

- Lumipallojen, kivien yms. heittely on kielletty.

- Koulu ja koulualue pidetään siistinä.

- Välitunnit vietetään koulun välituntialueella.

- Ulkovälitunneilla ulos mennään ripeästi ilman eri kehotusta.

- Vessassa ei oleskella porukalla eikä tarpeettomasti.

**5§ En tuo tupakkaa, päihteitä enkä vaarallisia aineita tai esineitä kouluun enkä koulualueelle**

- Tupakkatuotteiden, päihteiden sekä vaarallisten esineiden hallussapito ja käyttö koulussa on kielletty. Kielto koskee myös koulualueella olevien ajoneuvojen säilytystiloja.

- Loukkaavien paino- tai multimediatuotteiden tuominen koululle on kielletty.

- Järjestyssääntöjen vastaiset ja turvallisuutta vaarantavat esineet luovutetaan koululle.

- Tarvittaessa opettajalla ja rehtorilla on oikeus ottaa haltuunsa kielletty tai vaarallinen esine ja tarkistaa oppilaan tavarat niiden löytämiseksi. Esineet palautetaan oppilaan huoltajalle.

**6§ Puhelimeni, kamerani ja muut laitteeni eivät häiritse**

- Puhelimet ja muut elektroniset laitteet pidetään oppitunneilla äänettömällä ja poissa näkyvistä.

- Oppilas luovuttaa häiritsevät laitteet oppitunnin ajaksi opettajan osoittamaan paikkaan.

- Oppilaan tai koulun henkilökunnan kuvaaminen ja tallenteen julkaiseminen on sallittua ainoastaan kaikkien asianosaisten luvalla.

- Koulu ei vastaa elektronisten laitteiden rikkoutumisesta tai katoamisesta.

**7§ Ruokailen rauhallisesti ja siististi**

- Ketään ei saa etuilla ruokajonossa. Ruokaa otetaan sen verran kuin jaksaa syödä. Jokainen ruokailee vain omalla vuorollaan.

- Ruokaillessa noudatetaan hyviä pöytätapoja.

- Ruokailun jälkeen välineet viedään palautuspaikkoihin ja varmistetaan, että ruokailupaikka jäi siistiksi.

- Välitunneilla ja tunneilla saa syödä eväitä, mikäli asiasta on etukäteen sovittu opettajan kanssa. Jäljet on siivottava asianmukaisesti.

**8§ Teen koulumatkasta turvallisen ja häiriöttömän**

- Koulumatkoilla ja siirryttäessä liikuntapisteisiin ja opetukseen koulun ulkopuolelle noudatetaan liikennesääntöjä sekä annettuja ohjeita.

- Koulukuljetuksissa käyttäydytään asiallisesti ja kohteliaasti. Käytän turvavyötä.

- Polkupyörät, mopot, moottoripyörät ja mopoautot säilytetään koulun alueella niille varatuilla paikoilla.

**9§ Edellisten sääntöjen lisäksi noudatan opettajien ja muun henkilökunnan antamia ohjeita**

- Rehtori, opettaja tai muu kouluviranomainen voi tarvittaessa antaa järjestyssääntöihin tarkennuksia ja lisäohjeita.

**10§ Kurinpitoasioissa toimimme lain mukaan**

Oppilasta, joka jättää noudattamatta koulun järjestystä tai käyttäytyy sopimattomasti, voidaan kurinpitokeinoilla ojentaa (Perusopetuslaki 36§). Kurinpitokeinoja ovat jälki-istunto, kirjallinen varoitus ja määräaikainen koulusta erottaminen.

Varsinaisten kurinpitokeinojen lisäksi:

- Opettaja voi määrätä oppilaan jäämään tekemään koulutehtäviä päivän jälkeen enintään yhden tunnin ajaksi.

- Opettaja tai muu kouluhenkilökunnan jäsen voi oppilaan ojentamiseksi keskustella ja huomauttaa asioista.

- Opettaja voi määrätä oppilaan poistumaan oppitunnilta tai muusta tilaisuudesta oppitunnin jäljellä olevaksi ajaksi.

- Rehtori tai apulaisrehtori voi määrätä oppilaan poistumaan koulusta lopputyöpäivän ajaksi.